元日
作者：梅堯臣
朝代：宋

paragraphs: 昔遇風雪時，孤舟泊吳埭。
江潮未應浦，盡室坐相對。
行庖得海物，鹹酸何瑣碎。
久作北州人，食此欣已再。
是時值新歲，慶拜乃唯內。
草率具盤餐，約略施粉黛。
舉杯更獻酬，各爾祝鮐背。
咀橘齒病酸，目已驚老態。
豈意未幾年，中路苦失配。
嘉辰衆所喜，悲淚我何耐。
曩歡今已哀，日月不可頼。
前視四十春，空期此身在。
世事都厭聞，讀書未忍退。
過目雖已忘，寧捨心久愛。
何當往京口，竹里翦荒穢。
行歌樂暮節，薪菽甘自刈。